जरौली फेस-टू निवासी गीता शर्मा और मीरा चौहान ने बताया कि बर्रा दो निवासी केस्को दलाल आलोक तिवारी और कोयलानगर का प्यारे लाल करीब दो महीने से उनको टरका रहे थे। गीता ने बताया कि बिजली का बिल ठीक कराने के नाम पर आलोक और प्यारेलाल ने उससे 7500 रुपये लिए थे लेकिन काम नहीं कराया। मीरा ने बताया कि उससे दोनों ने 31,500 रुपये लिए लेकिन उसके बाद बिल भी ठीक नहीं हुआ। उसने तो जेवर बेचकर पैसे दिए थे। कई दिन से दोनों दलाल उन्हें मिल भी नहीं रहे थे। एक हफ्ते से दोनों की तलाश की जा रही थी। बुधवार को बर्रा-दो में संकट मोचन मंदिर के पास आलोक और प्यारे लाल दिखाई पड़े तो गीता, मीरा और उनके मोहल्ले की अन्य महिलाओं ने दोनों को पकड़ लिया और पीटना शुरू कर दिया। यह देख भीड़ इकट्ठा हो गई। दलालों की करतूत पता चलने पर लोगों ने भी उन्हें पीटा। महिलाएं दोनों को थाने ले जा रही थीं, तभी कुछ लोगों ने यह कहा कि रिपोर्ट दर्ज कराने से पैसा वापस नहीं मिलेगा। दलालों ने दो दिन के अंदर पैसा वापस करने की बात कही तो उन्हें छोड़ दिया गया।